text: ফুলকপি দিয়ে কই মাছের ঝোল | ছায়াছন্দ
  জেনিকা বৃষ্টি : আমরা যারা মাছ খেতে পছন্দ করি, তাদের কাছে কই মাছ খুবই প্রিয়। আর এই শীতে তো কই মাছের স্বাদই আলাদা। এর সঙ্গে যদি যুক্ত হয় শীতের মজাদার সবজি ফুলকপি, তাহলে তো কথাই নেই। এই শীতে কই মাছ আর ফুলকপির অসাধারণ মেলবন্ধন। খাদ্য রসিকদের কাছে এই দুটো কিন্তু দারুণ জুটি। আর তাদের জন্যেই ফুলকপি দিয়ে কই মাছের ঝোলের রেসিপি। এই রান্নাটি স্পেশালি শীতকালেই বেশি ভালো হয়, যেহেতু শীতকালীন সবজি ফুলকপি, আর কই মাছের গায়েও এই শীতে বেশ তেল হয়। তাই খেতেও অত্যন্ত সুস্বাদু লাগে। আসুন জেনে নেওয়া যাক ফুলকপি দিয়ে কই মাছের ঝোল রেসিপিটি।
  উপকরণ :চার জনের জন্য এই রেসিপি রান্না করতে লাগবে ৫০০ গ্রাম সাইজের একটি ফুলকপি (টুকরো করা), চারটি কই মাছ (দেশী বড় সাইজের), দুটি আলু (আট টুকরো করা), দুই চা চামচ জিরা গুঁড়ো, এক চা চামচ আদা বাটা, এক চা চামচ মরিচ বাটা, ২/৩ টি কাঁচা মরিচ, আধা চা চামচ হলুদ গুঁড়া, আধা চা চামচ আস্ত জিরা, স্বাদমতো লবণ, চার টেবিল চামচ সরিষার তেল।
  রান্নার প্রণালি : এই রেসিপি কয়েকটি ধাপে রান্না করতে হয়। প্রথম ধাপে আলু ও ফুলকপি কেটে ধুয়ে নিয়ে কপি গুলো অল্প ভাপিয়ে জল ফেলে দিন। মাছ গুলোধুয়ে লবণ ও হলুদ মেখে রাখুন।
  এবারের ধাপে আলু ও ফুলকপিগুলো অল্প হলুদ ও লবণ মাখিয়ে ভেজে তুলে নিন। এতে ফুলকপি ও আলুর সুন্দর গন্ধ হবে। আর অবশ্যই এটা চুলার অল্প আঁচে করবেন। এবার মাছ গুলো ভেজে তুলে নিতে হবে। এরপর কড়াইতে অল্প তেল দিন। তেল গরম হলে জিরা ফোড়ন দিয়ে মরিচ বাটা, আদা বাটা, নুন, হলুদ ও অল্প পানি দিয়ে মশলা কষিয়ে নিন। কষানো হলে তেল বেরিয়ে আসবে। তখন তাতে জল দিয়ে দিন।
  এবার জল একটু ফুটে এলে আলু ও ফুলকপি দিয়ে দিন। ২/৩ মিনিট ফোটার পর কই মাছগুলো দিয়ে দিন। মাছ দিয়ে বেশি ফোটাবার দরকার নেই। কারণ, ফুলকপি গলে গেলে খেতে ভালো হয় না। তাই মাছ দেওয়ার পর বেশি ফোটাতে হবে না। তো তৈরি হয়ে গেলো ফুলকপি দিয়ে কই মাছের মজাদার ঝোল।